钦定古今图书集成/明伦汇编/氏族典/第276卷 > 王哲
## 钦定古今图书集成/明伦汇编/氏族典/第276卷 > 王哲

按《吴江县志》：“哲字思德，弘治庚戌进士。授监察御史，
巡按福建。十年，巡按广东南海十三村负固，哲轻骑
至其巢，谕以祸福，皆感泣解散。父丧去官。十五年，再
按江西。镇守太监董让怙势骄纵，哲首劾之。宁王宸
濠横甚，亦敛迹不敢忤。民为之谣曰：‘江西有一哲，六
月飞霜雪；天下有十哲，太平无休歇’。十六年，迁山东”
按察司副使，备兵临清。时刘瑾初得志，中官有忤瑾
斥南京者，道死临清。哲具棺埋之。正德三年升广东按察使。明年擢南京都察院右佥都御史，管理操江。
寻改巡视南、赣。会江西盗起，朝命往抚。哲至，黜贪吏，
去苛政，盗皆解散。宸濠常以计去守臣之异己者。哲
自宸濠所宴归而病，人谓宸濠中以毒，遂以疾乞归。
逾岁，毒发卒。